Document ID: /fineweb-2-swissfilter-quality_10-filterrobots/filtered/02823.jsonl.gz/164

NK Croatia Zürich održala je svoju redovitu izvještajnu skupštinu kluba, koja je počela i završila u do sada rekordnom vremenskom roku s obzirom da nije bilo previše rasprave jer je klub dobro finacijski poslovao iako nije bilo aktivnosti kao što su turniri i zabave od koji se između ostaloga klub financira. Članovi kluba su od Upravnog odbora doznali kako je glavni prihod kluba bio od članarina, na čemu se i zahvalilo svima koji svojim članstvom podržavaju rad najstarijeg hrvatskog kluba u Švicarskoj. Sportski direktor kluba Robert Ćurić upoznao je nazočne članove na izvještajnoj skupštini sa sportskim dijelom u kojem je NK Croatia također bila uspješna jer je u hrvatskom kupu prošla grupno natjecanje i plasirala se u polufinale. U prvenstvu je prva momčad na trećem mjestu što je također zadovoljavajuće, uz momčad seniora 30+ registrirana je i jedna momčad seniora 40+, pa tako klub sada ima opet tri momčadi.
Redom su izlagali treneri, aktivne momčadi Stanislav Blažanović, Željko Ćutunić trener seniora 30+ i Goran Papić trener seniora 40+, svi oni izrazili su zadovoljstvo svojim momčadima, suradnjom sa upravom kluba i uvjetima u kojima se radi, te se nadaju priljevu još igrača jer je istaknuto da još ima mjesta za sve zainteresirane i da na tome tragu trebaju raditi i oni, kao i uprava kluba.
Članovima na izvještajnoj skupštini je predstavljena plaketa Hrvatskog nogometnog saveza za 50. godišnjicu osnutka i djelovanja NK Croatije, koja je veliko priznanje klubu za njegov dosadašnji rad, koji nije uvijek bio uspješan, ali su se uvijek nalazila rješenja, kako bi klub opstao i okupljao Hrvate, te njegovao hrvatsku kulturu i jezik. Prije samog kraja Skupštine uprava kluba je dobila dosta zanimljivih ideja i prijedloga, koje će pokušati realizirati do slijedeće skupštine koja je tada izborna. Skupština se održavala u ambijentu restorana Büsi u Affolternu nadomak Züricha, koji vodi dugogodišnji prijatelj i sponzor NK Croatije Marjan Lepan sa obitelj.